Page:Ludus Coventriae (1841).djvu/215

 ȝitt ageyn nature and alkende, loo! ffrom alle wenn of synne pure and undefylde.

Mary, the chylde of Joachym and Anne, Ys that clene mayd, and here childe am I; The frute of here wombe xal save every manne ffrom the grett dowte of the ffyndys tormentry. Primus doctor. Alle the clerkys of this worlde trewly Cannot brynge this to declaracion; Lesse than thei have of God Almyghty Sum influens of informacion.

Secundus doctor. No, jentyl Jhesu, we ȝow pray, Whyl that we stodye a whyle to dwelle; In cas mo dowtys that we fynde may, The trewthe of hem ȝe may us telle. Jhesu. Goo, take ȝour stodye and avyse ȝow welle, And alle ȝour leysere I xal abyde; If any dowtys to me ȝe melle, The trewthe therof I xalle unhyde.

Maria. Alas! alas! myn hert is wo, My blyssyd babe awey is went; I wott nevyr whedyr that he is go: Alas! for sorwe myn hert is rent! Jentyl hysbond, have yow hym sent Out on herrande to any place? But yf ȝe knowe were he is bent, Myn hert for woo asondyr wyl race.

Joseph. On my massage I hym not sent, Forsothe, good wyff, in no degré; How longe is it that he hens went? What tyme dude ȝe ȝour childe last se? Maria. Trewly, gode spowse, not these days thre; Therfore myn herte is cast in care: